הכשרות בסיעוד בישראל
קורסים על־בסיסיים במקצוע הסיעוד > אחות מדריכה קלינית

אחות הבונה תוכנית הדרכה לסטודנטים לסיעוד בהתאם למטרות ההתנסות והשלב בלימודים. המדריכה תנהל עם הסטודנטים דיונים קליניים וניתוח אירועים, ותעריך את ההתקדמות והישגיהם הלימודיים של הסטודנטים.
תוכנית השתלמות מוכרת בהדרכה קלינית תקנה ללומדים מיומנויות הדרכה פרטנית וקבוצתית לצד מיומנויות אימון והובלת שינוי. במסגרת תוכנית הלימודים יידרשו המשתלמים ליישם מיומנויות אלה בקרב קבוצת לומדים בתוכניות לימוד בסיעוד והדרכת אחיות. התוכנית מלווה בתהליכי בקרה ומשוב על יישום הנלמד. בסיום ההשתלמות המוכרת בהדרכה קלינית ולאחר עמידה בדרישות התכנית המחייבת ייגש הלומד למבחן רישוי ממשלתי.
תפקיד המדריך הקליני
המדריך הקליני אחראי לפיתוח הידע והמיומנויות הקליניות של הלומד בהתאם למטרות שנקבעו בתוכנית ההכשרה עבור ההתנסות הקלינית שבאחריות המדריך. בתום תקופת ההדרכה באחריותו של המדריך להעריך את הישגי הלומד על פי הקריטריונים שנקבעו על ידי מוסד הכשרה או גורם אחר שהזמין את ההדרכה. המדריך הקליני משתמש במיומנויות הדרכה ואימון בהדרכת מטופלים, מפגין מנהיגות ולוקח חלק פעיל כשותף בהובלת תהליכי שינוי במקום עבודתו.
סמכות המדריך הקליני
בנייה ויישום תוכנית ההתנסות בהתאם לדרישות תוכנית הלימודים או המוסד מזמין ההדרכה, בהתאם לשלב הלימוד ומעמדו המקצועי של הלומד ומאפייני השדה הקליני.
מתן אישור חתום על ביצוע פעולות מקצועיות על ידי הלומד־משתלם בהכשרה על־בסיסית או גנרית, לרבות מיומנויות טיפול.
הערכת הלומד ואישור עמידתו בדרישות תוכנית ההתנסות. אחריות המדריך הקליני המדריך הקליני אחראי ל:ניהול, תכנון ותאום ההתנסות הקלינית בתחום מוגדר, על פי המטרות שהוצבו עבור הלומד על ידי מוסד הכשרה או מזמין הדרכה.
הבטחת בטיחות הלומד ובטיחות ואיכות הטיפול, הניתן על ידי הלומד במסגרת ההתנסות.
מיצוי הפוטנציאל המקצועי של הלומד במסגרת הכשרתו.
הטמעת עבודה לפי חקיקה ונהלים.
הפגנת ידע קליני עדכני וכוללני בהתאם לתחום בו הוא מדריך, שליטה במיומנויות טיפול ונהלים רלוונטיים.
הערכת הלומד במהלך ובסיום ההתנסות הקלינית, לגבי מידת השגת המטרות.
תקשורת ודיווח בזמן אמת למזמין ההדרכה ולגורמים רלוונטיים בתוך המוסד על אירועים חריגים במהלך ההתנסות.
| --- | --- |
תכנון וארגון: בונה ומציג תוכנית הדרכה מובנית על פי המטרות הקליניות המוגדרות בתוכנית ההכשרה. משתף את השדה הקליני ואת הגורם מזמין ההדרכה בתוכניות אלו. קובע את לוח הזמנים לקבוצת הלומדים ומתאם את עבודתו בהתאם. מבצע שינויים נדרשים בתוכנית ההדרכה לפי הצורך.
הוראה והדרכה קלינית: קובע חוזה הדרכתי יחד עם קבוצת לומדים ופועל למימושו. מיישם שיטות הדרכה מותאמות לצורכי לומדים שונים, כגון: הדגמה, דיון, משחקי תפקיד, הרצאות. מפעיל חשיבה קריטית ומנגנוני בקרה בהסתמך על עקרונות העשייה הקלינית. מכיר צרכים וסגנון למידה של כל לומד בקבוצה. משתמש בשיטות הערכה שונות ונותן משוב. מפעיל למידה אקטיבית בקבוצת הלומדים ומשתף בהדרכה אנשי צוות רלוונטיים נוספים. מדגים מיומנויות חדשות ומאפשר תרגול. מכוון לפיתוח השקפת עולם מקצועית ייחודית אצל כל לומד. מכוון לפיתוח יכולת של עבודה כעמית בתוך הצוות הרב מקצועי. מיישם את מיומנויות ההדרכה בהדרכת מטופלים ומשפחותיהם במסגרת עבודתו
פיתוח תהליכי למידה אצל הלומדים: מקנה ללומדים יכולת שימוש מקצועי במושגים ועקרונות קליניים. מכוון את הלומד ללמידה עצמית. משתמש בתהליכים רפלקטיביים המלווים למידה. יוצר ומנצל הזדמנויות ללמידה תוך אחריות למיצוי הפוטנציאל המקצועי של הלומד במסגרת הכשרתו. מניע ומעודד יוזמה ויצירתיות בקרב הלומדים.
בקרה והערכה: מבצע בקרה על איכות ובטיחות הטיפול הניתן על ידי הלומדים. נותן ומקבל משוב בעיתוי מתאים במהלך ההתנסות ובסיומה. מבצע הערכה מעצבת פרטנית וקבוצתית במהלך ההתנסות ובסיומה. מטפח אצל הלומד מנגנונים לבקרה וויסות עצמי.
בניית תהליך קבוצתי: מקדם למידה שיתופית ואווירה לימודית בקבוצה. מעודד למידת עמיתים. מזהה ומעריך תהליכי התפתחות הקבוצה. מתייחס לתפקידים השונים של חברי הקבוצה בהתאם. משתמש בקבוצה כאמצעי להעצמת היחידים בה. מזהה קונפליקטים ופועל לפתרונם. מבנה תהליכים יעילים בקבוצה.
קשרי גומלין: מתווך ומגשר בין הלומדים לאנשי הצוות הרב מקצועי בשדה הקליני. מתאם תהליכי הדרכה עם מסגרות טיפול שונות. משתף את אנשי הצוות המתאימים בשדה הקליני בהוראת והדרכת הלומדים. מזהה גורמים המקדמים והמעכבים את ההדרכה בשדה הקליני ופועל בהתאם למיצוי ההדרכה.
ניהול סיכונים: מדריך לעבודה בסביבה של מדדי איכות ועקרונות של בטיחות. מטמיע עבודה לפי חקיקה ונהלים. משתמש בתחקיר כאסטרטגיה לקבלת החלטות וקידום בטיחות במצבים של טעות וכמעט טעות. מטפל באירועים בסיכון על פי נוהלי המוסד.
ליווי הלומדים בהתמודדות האישית במהלך ההתנסות: מזהה קשיים רגשיים של הלומדים ומסייע בהתמודדות עמם. מנתח אירועים קריטיים, תוך מתן משוב יעיל קוגניטיבי ורגשי לצורכי הלומד. מנתח אינטראקציות שהיו בהם קונפליקטים ואת דרכי ההתמודדות של הסטודנטים. מציע דרכים לטיפול יעיל בקונפליקטים. משקף הצלחות ומעודד למידה מהצלחות.
מנהיגות והובלת שינוי: מהווה דוגמה אישית עבור הלומדים והעמיתים. מגביר מוטיבציה ומניע ללמידה. מניע להובלת שינוי בשדה הקליני. מנחה את הלומדים בהתמודדות האישית עם קשיים ואתגרים. לוקח חלק פעיל כשותף בקבלת החלטות בשדה הקליני.